โบรกฯแนะสอย “ADVANC-INTUCH” ชูปันผลเด่นช่วงตลาดหุ้นผันผวน  
โบรกฯแนะสอย “ADVANC-INTUCH” ชูปันผลเด่นช่วงตลาดหุ้นผันผวน  
10 มี.ค. 2563

“ข่าวหุ้นธุรกิจออนไลน์” ได้ทำการรวบรวมข้อมูลและบทวิเคราะห์เกี่ยวกับหุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC และหุ้น บริษัท อินทัช โฮลดิ้งส์ จำกัด (มหาชน) หรือ INTUCH โดยทั้ง 2 ตัวดังกล่าวเป็นหุ้นที่นักวิเคราะห์ชูเป็นหุ้นปันผลดี อีกทั้งปัจจัยพื้นฐานดี และอัตราผลตอบแทนจากปันผล (Dividend yield) สูง พร้อมมองว่าหุ้นปันผลเหล่านี้จะสามารถจ่ายปันผลได้ใกล้เคียงเดิมให้อัตราปันผลสูงในระดับ 4-6% แม้เศรษฐกิจซบเซาอย่างมีนัยสำคัญ อันเป็นผลจากการแพร่ระบาดไวรัสโควิด-19 และราคาน้ำมันซ้ำเติม
ทั้งนี้ เวลาที่เหมาะลงทุนหุ้นปันผลเด่นก็ช่วงที่ตลาดฯปรับตัวลงไปมาก สามารถทยอยซื้อลงทุนได้ สำหรับนักลงทุนที่ถือหุ้นปันผลดีอยู่แล้วให้ถือต่อไปได้ในช่วงรอตลาดฯฟื้นก็สามารถกินปันผลไปได้เรื่อย ๆ ท่ามกลางตลาดหุ้นไทยที่ช่วงนี้มีความผันผวนสูง
ด้านนายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า สถานการณ์การแพร่ระบาดไวรัสโควิด-19 ในปัจจุบัน นักลงทุนต่างหาหุ้นปลอดภัยในการลงทุน เช่นหุ้นที่มีการจ่ายปันผลอย่างสม่ำเสมอและปัจจัยพื้นฐานดี ซึ่งหุ้นที่แนะนำ “ซื้อ” อาทิ JASIF, DIF, INTUCH, TISCO, LH, AIT
โดยเฉพาะหุ้นในกลุ่มพัฒนาอสังหาริมทรัพย์ ซึ่งเห็นได้ว่าให้อัตราผลตอบแทนจากการจ่ายปันผล (Dividend yield) สูงมาก ในช่วง 6-8% ทั้งนี้เป็นเพราะราคาหุ้นได้ร่วงไปเยอะ โดยนักลงทุนควรเข้าซื้อก่อนที่จะขึ้นเครื่องหมาย XD เพื่อจ่ายปันผล แต่ถ้ารอหลัง XD แล้วราคาก็จะปรับตัวลงไปอีก
อย่างไรก็ดี ขณะนี้หลายประเทศทั่วโลกต่างก็ร่วมมือกันบรรเทาผลกระทบจากการแพร่ระบาดไวรัสโควิด-19 ซึ่งก็ทำให้ผ่อนคลายไปได้ในแง่ของการเงิน แต่ทั้งนี้ทั้งนั้นทุกอย่างจะดีขึ้นอย่างแท้จริงก็ต่อเมื่อการแพร่ระบาดไวรัสโควิด-19 จบไป หรือมียา/วัคซีนมารักษาได้
“ถ้าการแพร่ระบาดไวรัสโควิด-19 ไม่จบ ยังไม่มียาหรือวัคซีนมารักษา ต่อให้มีเงิน คนก็ไม่ค่อยกล้าออกมาจับจ่ายใช้สอยกัน ดังนั้นมาตรการที่ออกมาของหลายประเทศทั่วโลกก็ยังเป็นเพียงการบรรเทาผลกระทบเท่านั้น” นายถนอมศักดิ์ กล่าว
ด้าน น.ส.อาภาภรณ์ แสวงพรรค ผู้อำนวยการบริหารฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) กล่าวว่า หุ้นปันผลเด่นที่เลือกมามองว่าจะสามารถจ่ายปันผลได้ใกล้เคียงเดิม แม้เศรษฐกิจจะซบเซาอย่างมีนัยสำคัญ อีกทั้งการจะลงทุนหุ้นปันผลเด่นก็เหมาะสำหรับตลาดฯที่ปรับตัวลงมาก สามารถทยอยซื้อได้
สำหรับนักลงทุนที่ถือหุ้นปันผลดีอยู่แล้ว ก็ให้ถือต่อไปได้ในช่วงระหว่างที่รอตลาดฯฟื้นก็สามารถกินปันผลไปได้เรื่อย ๆ ท่ามกลางตลาดหุ้นไทยช่วงนี้ที่มีความผันผวนสูง จากปัจจัยลบทั้งไวรัสโควิด-19 แพร่ระบาดไปทั่วโลก และยังราคาน้ำมันที่ดิ่งหนัก ทำให้มีผลกระทบต่อเศรษฐกิจอย่างมาก
ส่วนนายกรภัทร วรเชษฐ์ ผู้อำนวยการฝ่ายวิจัยและบริการการลงทุน-กลยุทธ์การลงทุน บล.โนมูระ พัฒนสิน กล่าวว่า ในช่วงที่ตลาดมีความผันผวนสูงท่ามกลางการแพร่ระบาดไวรัสโควิด-19 จึงได้แนะนำ “ซื้อ” หุ้นที่ให้ปันผลดี ทั้ง TVO, ADVANC, INTUCH, KKS ซึ่งจะให้ Dividend yield ประมาณ 4.5-7% โดยหุ้นดังกล่าวจัดเป็นหุ้นพื้นฐานที่ดี และราคาก็ยังน่าสนใจลงทุน
ขณะที่ นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ในช่วงที่ตลาดมีความผันผวนท่ามกลางการแพร่ระบาดไวรัสโควิด-19 หุ้นปันผลดีก็เป็นทางเลือกที่ดีในการลงทุน แต่จะมีเงื่อนไขการเลือกต้องเป็นหุ้น Defensive และเป็นหุ้นที่ให้ปันผลดี ซึ่งก็เลือกแนะนำหุ้น ADVANC, INTUCH และ TTW จากบรรดาหุ้นที่ให้ปันผลดีมีอยู่หลายตัวเหมือนกัน ซึ่งให้ Dividend yield ประมาณ 4-5% ถือว่าให้ผลตอบแทนที่ดีกว่าดอกเบี้ยมาก และยังเป็นหุ้นที่มีปัจจัยพื้นฐานดี อีกทั้งยังไม่ค่อยจะได้รับผลกระทบจากภาวะเศรษฐกิจชะลอด้วย